|  |  |
| --- | --- |
|  | Βόλος 19-01-2026  Αριθ. Πρωτ.: 3995      **ΠΡΟΣ**:  Τον Πρόεδρο του  Δημοτικού Συμβουλίου |
| **ΕΛΛΗΝΙΚΗ ΔΗΜΟΚΡΑΤΙΑ**  **ΝΟΜΟΣ ΜΑΓΝΗΣΙΑΣ**  **ΔΗΜΟΣ ΒΟΛΟΥ**  **Δ/ΝΣΗ ΚΟΙΜΗΤΗΡΙΩΝ**  Πληροφορίες:  Ταχ. Δ/νση: κοιμητήριο Κούκος  Τ.Κ. 38500  Τηλέφωνο: 2421095720 |

**ΕΚΘΕΣΗ ΠΕΠΡΑΓΜΕΝΩΝ**

**ΔΙΕΥΘΥΝΣΗΣ ΚΟΙΜΗΤΗΡΙΩΝ ΔΗΜΟΥ ΒΟΛΟΥ**

**από 01-01-2025 έως 31-12-2025**

Η Δ/νση Κοιμητηρίων στα πλαίσια λειτουργίας της και σύμφωνα με τον ισχύοντα Κανονισμό Λειτουργίας, καλύπτει µε τις Υπηρεσίες της όλες τις διοικητικές και λειτουργικές ανάγκες των Κοιµητηρίων των ∆ηµοτικών Ενοτήτων Βόλου και Νέας Ιωνίας, ήτοι: α) του ευρισκόμενου στη θέση «Κούκος» Κοιµητηρίου Βόλου β) των Κοιµητηρίων, Αγ. Γεωργίου Ιωλκού, Αγ. Παρασκευής, Ν. Παγασών, Φυτόκου, Μελισσατίκων, Γλαφυρών και Ταξιαρχών. Παράλληλα συμβάλλει στην λειτουργία και συντήρηση των λοιπών Δημοτικών Ενοτήτων και συγκεκριμένα τα κοιμητήρια ∆ιµηνίου, Σέσκλου, Παλιουρίου, Άνω Βόλου, Ανακασιάς, Αγ. Ονουφρίου, Αγριάς, ∆ράκειας, Ν. Αγχιάλου, Μικροθηβών, Αϊδινίου, Μακρινίτσας (θέση Αλώνια), Κουκουράβας (Μακρινίτσας), Αγ.Νικολάου Μακρινίτσας, Κατηχωρίου, Άλλης Μεριάς, Σταγιατών, Πορταριάς, Άνω Λεχωνίων, Κάτω Λεχωνίων, Αγ. Βλασίου, Στροφύλου, Παλαιοκάστρου και Αγ. Λαυρεντίου.

Η Δ/νση μέσα στο έτος 2025, προχώρησε στη συνέχιση των έργων επέκτασης του Κοιμητηρίου «Κούκος», η οποία είχε ξεκινήσει λόγω της μεγάλης αύξησης των νεκρών από την πανδημία του Covid-19. Η επέκταση έχει ενταχθεί πλήρως στη λειτουργία και καλύπτει τις αυξημένες ανάγκες της υπηρεσίας. Συγκεκριμένα κατασκευάστηκε τμήμα του τοιχίου αντιστήριξης, το οποίο δημιουργεί νέο επί πλέον χώρο με θέσεις ταφής και συγχρόνως κατασκευάστηκε και νέο χωνευτήρι, προσαρτημένο στο τοιχίο. Το χωνευτήρι είναι άκρως απαραίτητο, λόγω των αυξημένων αναγκών που προκύπτουν από τις εκταφές.

Όπως κάθε χρόνο, η υπηρεσία προχώρησε στη συντήρηση και αποκατάσταση των φθορών που προκύπτουν από την καθημερινή χρήση των εγκαταστάσεων των κοιμητηρίων, όπως ο καθαρισμός, η συντήρηση των τειχοποιιών, η συντήρηση των οστεοθυρίδων και των μεταλλικών θυρών και γενικά όλων των χώρων.

Παράλληλα προέβη στην πλήρη ανακαίνιση (επισκευή στέγης, καθαρισμός, βάψιμο εσωτερικό και εξωτερικό, αντικατάσταση και προσθήκη ντέξιον, κ.α.) των οστεοφυλακίων των κοιμητηρίων της Αγριάς και της Ανακασιάς.

Επίσης προχώρησε σε πλήρη ανακαίνιση του χώρου πλύσης των οστών στο κοιμητήριο «Κούκος» και συγκεκριμένα νέα επίστρωση πλακιδίων πατώματος και τοίχου, αντικατάσταση των νιπτήρων πλύσης, κατασκευή νέου συστήματος αποχέτευσης, τοποθέτηση νέων χώρων για προσωρινή τοποθέτηση των οστών.

Στη συνέχεια επικεντρώθηκε στο κοιμητήριο «Ταξιαρχών». Όπως είναι γνωστό, το κοιμητήριο “Ταξιαρχών”, στην Ν. Ιωνία του Δήμου Βόλου, έχει χαρακτηριστεί ως διατηρητέο νεώτερο μνημείο, σύμφωνα με την Υ.Α.ΥΠΠΟ/ΔΙΛΑΠ/Γ/2106/29228/12-6-1996 – ΦΕΚ.506/β/1-7-1996 απόφαση και συγκεκριμένα, “*ως ιστορικό διατηρητέο μνημείο, που χρειάζεται ειδική κρατική προστασία, γιατί αποτελεί ένα σημαντικό χώρο της πόλης με αξιόλογα γλυπτά με καθένα από αυτά να αποτελεί έργο τέχνης στο είδος του, ενώ συνολικά αποτελούν ένα ανοιχτό μουσείο γλυπτικής”.* Οι ενέργειες στον χώρο του κοιμητηρίου (καθαρισμοί, αποξηλώσεις, απομάκρυνση υλικών αποκαταστάσεις, επισκευές, κλπ.) έγιναν υπό την επίβλεψη της αρμόδιας Υπηρεσία Νεωτέρων Μνημείων και Τεχνικών Έργων Θεσσαλίας, τμήμα Προστασίας Νεωτέρων Μνημείων και Κινητών Πολιτιστικών Αγαθών.

Το συγκεκριμένο έργο, περιελάμβανε την απομάκρυνση των κενών (ήδη έχουν γίνει εκταφές) μνημάτων τριετούς διάρκειας. Συγκεκριμένα, προηγήθηκε αξιολόγηση των χρησιμοποιηθέντων υλικών και στοιχείων των μνημάτων, αποξήλωση των μη σημαντικών, απομάκρυνση τους με μηχανικά και μη μέσα, καθώς και μεταφορά και τοποθέτηση σε χώρο που έχει υποδειχθεί.

Τα παραπάνω κενά μνήματα, υποδείχθηκαν σε τοπογραφικό διάγραμμα της Δ/νσης Κοιμητηρίων. Όλες οι παραπάνω εργασίες δεν περιελάμβαναν και δεν επηρέασαν τα οικογενειακά μνήματα. Επίσης, απομακρύνθηκαν άχρηστα υλικά μέσα από το Κοιμητήριο και παράλληλα διαμορφώθηκε ο ακάλυπτος χώρος. Οι παρεμβάσεις της πρώτης αυτής φάσης του εξωραϊσμού του Κοιμητηρίου των «Ταξιαρχών» έγιναν στο μεγαλύτερο εύρος του.

Στόχος της Δ/νσης Κοιμητηρίων είναι η απομάκρυνση όλων των κενών μνημάτων τριετούς διάρκειας σε όλο τον χώρο του κοιμητηρίου «Ταξιαρχών», μέσα στο επόμενο έτος 2026. Συγχρόνως, η υπηρεσία σκοπεύει να προχωρήσει σε μελέτη και προκήρυξη διαγωνισμού για έργο ανασύστασης του ρυμοτομικού σχεδίου που φαίνεται σε διάγραμμα του 1938, με κατασκευή, επίστρωση δρόμων – διαδρόμων με στόχο την ανάδειξη των οικογενειακών μνημάτων, καθώς και όλου του χώρου του διατηρητέου κοιμητηρίου.

|  |
| --- |
| Ο ΑΝΤΙΔΗΜΑΡΧΟΣ Δ.Ε ΝΕΑΣ ΙΩΝΙΑΣ ΚΑΙ  ΔΗΜΟΤΙΚΩΝ ΚΟΙΜΗΤΗΡΙΩΝ  ΕΥΘΥΜΙΟΣ ΤΖΟΥΝΗΣ |