# 

|  |  |
| --- | --- |
| ΕΛΛΗΝΙΚΗ ΔΗΜΟΚΡΑΤΙΑ |  |
| ΝΟΜΟΣ ΜΑΓΝΗΣΙΑΣ |  |
| ΔΗΜΟΣ ΒΟΛΟΥ |  |

**ΔΙΕΥΘΥΝΣΗ ΠΟΛΙΤΙΣΜΟΥ**

Δημοτικό Θέατρο Βόλου

Πλατεία Ρήγα Φεραίου,

Τηλ. 24213 53220

Email: [a.kravariti@volos-city.gr](mailto:a.kravariti@volos-city.gr)

ΑΠΟΛΟΓΙΣΜΟΣ ΔΡΑΣΤΗΡΙΟΤΗΤΩΝ ΔΙΕΥΘΥΝΣΗΣ ΠΟΛΙΤΙΣΜΟΥ 2025

Η Διεύθυνση Πολιτισμού λειτούργησε εντός του έτους 2025 παραλαμβάνοντας σε πλήρη λειτουργία το ανακαινισμένο Δημοτικό Θέατρο Βόλου «Βαγγέλης Παπαθανασίου» το οποίο προστέθηκε ως βασικός χώρος εκδηλώσεων στο ήδη διευρυμένο δίκτυο θεάτρων και χώρων πολιτισμού που διαχειρίζεται.

Κατά τη διάρκεια του 2025 πραγματοποιήθηκε πλήθος καλλιτεχνικών και εκπαιδευτικών δράσεων που προσέφεραν στους πολίτες του Βόλου και τους επισκέπτες της περιοχής εκδηλώσεις και δράσεις υψηλού καλλιτεχνικού επιπέδου.

Κατά τη διάρκεια του έτους 2025 πραγματοποιήθηκαν:

**1. ΤΜΗΜΑ ΘΕΑΤΡΟΥ, ΧΟΡΟΥ ΚΑΙ ΕΙΚΑΣΤΙΚΩΝ**

Το Τμήμα θεάτρου-Χορού και Εικαστικών κατά διάρκεια του έτους 2025, ακολουθώντας με συνέπεια το διαχρονικό στόχο ανάδειξης και αξιοποίησης του πολιτιστικού αποθέματος της περιοχής μας, ακολούθησε μια πολιτική υποστήριξης όλων των τεχνών τόσο στο πλαίσιο του εκπαιδευτικού – καλλιτεχνικού προγράμματος, όσο και στο πλαίσιο των ποικίλων καλλιτεχνικών εκδηλώσεων που διοργάνωσε ή φιλοξενήθηκαν στις δομές του.

Μπαίνοντας στην πρώτη γραμμή μιας νέας πραγματικότητας, καθιστώντας ειδικά φέτος, την εξωστρέφεια ως κύριο χαρακτηριστικό της δραστηριότητάς της, παρουσίασε ένα ολοκληρωμένο πρόγραμμα το οποίο παρήγαγε εμφανή αποτελέσματα σε όλους τους τομείς. Δόθηκε η δυνατότητα σε πολίτες και επισκέπτες της περιοχής να συμμετάσχουν σε δράσεις και να παρακολουθήσουν ποιοτικές εκδηλώσεις σε διάφορους χώρους της πόλης. Επιπλέον παρουσίασε παραγωγές των τμημάτων της και ανέπτυξε σημαντικές συνεργασίες με άλλους φορείς.

Βασικοί στόχοι της δραστηριότητας αυτής είναι η ευαισθητοποίηση του κοινού σε όλες τις εκφάνσεις του πολιτισμού, η καλλιτεχνική παιδεία των νέων, η καλλιτεχνική και δημιουργική απασχόληση των ενηλίκων, όπως επίσης η ενίσχυση, στήριξη και προβολή της καλλιτεχνικής δημιουργίας.

Ενδεικτικό της έμφασης στους παραπάνω στόχους είναι το γεγονός πως στις δομές που φιλοξενούνται οι δραστηριότητες του Τμήματος Θεάτρου-Χορού και Εικαστικών , τόσο στην περιοχή του Βόλου και της Νέας Ιωνίας όσο και στις υπόλοιπες Δημοτικές Ενότητες του Καλλικρατικού Δήμου, παρουσιάστηκαν συνολικά 525 εκδηλώσεις που παρακολούθησαν περισσότεροι από 200.000 θεατές.

**Α. ΘΕΑΤΡΙΚΕΣ ΠΑΡΑΓΩΓΕΣ ΚΑΙ ΠΑΡΑΓΩΓΕΣ ΔΗ.ΠΕ.ΘΕ.**

1. Πρώτη παραγωγή της Κεντρικής Σκηνής του ΔΗ.ΠΕ.ΘΕ. Βόλου η κλασσική και αγαπημένη κωμωδία καταστάσεων των Ασημάκη Γιαλαμά και Κώστα Πρετεντέρη «Δεσποινίς Διευθυντής», που μετατράπηκε σε μιούζικαλ από τον συνθέτη Ανδρέα Κατσιγιάννη, σκηνοθεσία Ευάγγελου Βογιατζή. Η παράσταση πραγματοποιήθηκε στο Δημοτικό Θέατρο «Βαγγέλης Παπαθανασίου» την περίοδο Φεβρουαρίου - Μαρτίου 2025
2. Παραγωγή της Παιδικής Σκηνής του ΔΗ.ΠΕ.ΘΕ. Δήμου Βόλου Μάρτιος & Απρίλιος 2025. Πρόκειται για την διασκευή του κλασικού παραμυθιού «Οι μουσικοί της Βρέμης» των αδελφών Γκριμ, σε μια συναρπαστική παράσταση για μικρούς και μεγάλους, σε σκηνοθεσία του Ευάγγελου Βογιατζή. Στην παράσταση συμμετέχει πολυμελής θίασος ηθοποιών και ζωντανή μουσική με τη συμμετοχή της Φιλαρμονικής Ορχήστρας του Δήμου Βόλου υπό τη Διεύθυνση του Αρχιμουσικού Βασίλη Τασούδη
3. Δεύτερη παραγωγή της Κεντρικής Σκηνής του ΔΗ.ΠΕ.ΘΕ. Βόλου Απρίλιος 2025. Πρόκειται για «Το τελευταίο σπίρτο» του Θωμά Σιδέρη, σε σκηνοθεσία της Ευτυχίας Φαναριώτη, ένα θεατρικό έργο που, με αφορμή την απώλεια, προσπαθεί να διερευνήσει τα όρια της ανθρώπινης αντοχής. Η παράσταση πραγματοποιήθηκε στο Θέατρο «Παλαιάς Ηλεκτρικής Εταιρίας».
4. Χορευτική παραγωγή της Δημοτικής Σχολής Χορού με τη συμμετοχή μαθητών των τμημάτων της Σχολής Μάιος 2025. Πρόκειται για ένα παραμύθι μπαλέτου και σύγχρονου χορού. Η παράσταση πραγματοποιήθηκε στο Θέατρο «Παλαιάς Ηλεκτρικής Εταιρίας».
5. Τρίτη παραγωγή της Κεντρικής Σκηνής του ΔΗ.ΠΕ.ΘΕ. Βόλου Δεκέμβριος 2025-Ιαννουάριος 2026 . Πρόκειται για «Το Μεγάλο Ταξίδι μιας Μέρας μέσα στη Νύχτα» του Ευγένιου Ο’ Νηλ, σε σκηνοθεσία του Αλέξανδρου Νικολάου Μπαλαμώτη, ένα από τα σπουδαιότερα έργα της παγκόσμιας δραματουργίας γραμμένο το 1941–42. Παρουσιάστηκε για πρώτη φορά το 1956, μετά τον θάνατό του, κατόπιν δικής του επιθυμίας. Παρουσιάστηκε στο Θέατρο «Παλαιάς Ηλεκτρικής Εταιρίας».

**B. ΦΕΣΤΙΒΑΛ-ΑΦΙΕΡΩΜΑΤΑ**

1. «Αφιέρωμα στον Ιταλόφωνο και Ισπανόφωνο Κινηματογράφο» Νοέμβριος 2025-Ιανουάριος 2026. Σε συνεργασία με το INSTITUTO ITALIANO DI CULTURA και το INSTITUTO CERVANTES,  και σε επιμέλεια του Λευτέρη Καραμανλάκη, προβλήθηκαν δέκα ταινίες στο Κινηματοθέατρο «Αχίλλειον» με ελεύθερη είσοδο για το κοινό.
2. Τριήμερο διαγωνιστικό Φεστιβάλ Ταινιών Μικρού Μήκους Νοέμβριος 2025. Το «Νεανικό Φεστιβάλ Ταινιών Μικρού Μήκους ¨24 Καρέ¨» διοργανώθηκε στο κινηματοθέατρο «Αχίλλειον», σε συνεργασία με την Ομάδα Κινηματογράφου «24 Καρέ» και συμμετείχανε φοιτητές και φοιτήτριες αλλά και νέοι και νέες μέχρι 30 ετών, με θεματική «Ανατροπή».
3. Παρουσίαση χειροποίητων δημιουργιών ερασιτεχνών καλλιτεχνών στον εκθεσιακό χώρο του Πρώην Τελωνείου Νέας Αγχιάλου, η οποία διοργανώθηκε κατά τη διάρκεια της θερινής περιόδου στην προσπάθεια να αναδειχθεί η δραστηριότητα των τοπικών ερασιτεχνών δημιουργών.

**Γ. ΕΚΠΑΙΔΕΥΤΙΚΑ ΠΡΟΓΡΑΜΜΑΤΑ**

Την περίοδο 2024-2025 συνεχίστηκε ο κύκλος εκπαιδευτικών - ενημερωτικών προγραμμάτων, μικρότερης ή μεγαλύτερης διάρκειας, στα οποία συμμετείχε μεγάλος αριθμός ενηλίκων που προτίμησαν να αξιοποιήσουν δημιουργικά τον ελεύθερο χρόνο τους.

1. Ερασιτεχνικό Θεατρικό Εργαστήρι Ενηλίκων το οποίο, με πολυετή δημιουργική παρουσία στα καλλιτεχνικά δρώμενα της πόλης, έχει καθιερωθεί ως σημαντικός φορέας ενίσχυσης της θεατρικής παιδείας. Οι μαθητές έρχονται σε επαφή με τη δραματική τέχνη μέσα από βιωματικές τεχνικές προσέγγισης
2. Κύκλος μαθημάτων φωτογραφίας από το Τμήμα Θεάτρου-Χορού και Εικαστικών του Δήμου Βόλου. Πρόκειται για ένα πρόγραμμα ιδανικό για όλους όσους θέλουν να εξελίξουν τις γνώσεις τους, να αποκτήσουν νέες δεξιότητες και να ενισχύσουν τη δημιουργική τους έκφραση μέσα από την τέχνη της φωτογραφίας.
3. Εργαστήρι Ζωγραφικής. Λειτούργησανδύο τμήματα:

Α. Το Τμήμα Ελευθέρου Σχεδίου που απευθύνεται κυρίως σε εφήβους. Στην πορεία της πολύχρονης λειτουργίας του έχει αφήσει το στίγμα του για την ποιότητα των παρεχομένων γνώσεων και τη δημιουργική του παρουσία. Έχει σημειώσει πολλές επιτυχίες, καθώς αρκετοί μαθητές του Τμήματος πέτυχαν την εισαγωγή τους σε Σχολές Καλών Τεχνών και Αρχιτεκτονικής.

Β. Τμήμα Ζωγραφικής: εργαστηριακοί κύκλοι μαθημάτων για την εκμάθηση διαφόρων μεθόδων που αφορούν στο ελεύθερο σχέδιο, τη χρήση των χρωμάτων και τις τεχνικές με διάφορα υλικά και τεχνοτροπίες. Τα μαθήματα, διάρκειας τριών ωρών, πραγματοποιούνται μία φορά εβδομαδιαίως

**Δ. ΕΙΚΑΣΤΙΚΑ (ενδεικτικά οι σημαντικότερες εκθέσεις)**

Κατά τη διάρκεια του 2025 πραγματοποιήθηκαν 14 εικαστικές εκθέσεις που αφορούν σε συμπολίτες καλλιτέχνες εικαστικούς καθώς και σε συνεργασίες με φορείς (Πανεπιστήμιο Θεσσαλίας, Δικηγορικός Σύλλογος, Μαγνήτων Κιβωτός, Πινακοθήκη Ε. Αβέρωφ, Φωτογραφική Λέσχη Βόλου κ.α.), καλύπτοντας επίσης τη συντριπτική πλειοψηφία των αιτημάτων φυσικών προσώπων και φορέων, με επίκεντρο το Κέντρο Τέχνης Τζόρτζιο Ντε Κίρικο. Ενδεικτικά αναφέρονται οι πιο σημαντικές από αυτές:

1. Συνεχίσθηκε μέχρι 31/1/2025 η Έκθεση "Θησαυροί της Συλλογής Pietro Bellasi και Κατερίνας Παπαγεωργίου Belassi", στο Κέντρο Τέχνης Τζιόρτζιο ντε Κίρικο. Διοργανώθηκε από το Πανεπιστήμιο Θεσσαλίας σε συνεργασία με την Επιτροπή Διαχείρισης και Αξιοποίησης της Συλλογής Pietro Bellasi και Κατερίνας Παπαγεωργίου Bellasi.

2. Έκθεση «Hugo Pratt: η κληρονομιά, το έργο, η βιογραφία» διοργανώθηκε στο Κέντρο Τεχνης Τζιόρτζιο ντε Κίρικο 5-14/2/2025 από τον φορέα πολιτισμού Centaurus – Arts & Culture σε συνεργασία με το Ιταλικό Μορφωτικό Ινστιτούτο Αθηνών και την CONG – Hugo Pratt Art Properties.

3. Έκθεση με τίτλο «Οι ναΐφ ζωγραφιές της Κυρασίας Πρίντζου». Διοργανώθηκε 18-28/2/2025 από τον φορέα Πολιτισμού της Ιεράς Μητρόπολης Δημητριάδος και Αλμυρού «Μαγνήτων Κιβωτός, για τη διάσωση του πολιτιστικού αποθέματος» σε συνδιοργάνωση με τη Διεύθυνση Πολιτισμού.

4. Έκθεση με τίτλο «Μόμπι-Ντικ». Διοργανώθηκε από τον Δικηγορικό Σύλλογο Βόλου σε συνδιοργάνωση με τη Δ/νση Πολιτισμού 5-23/3/2025 στο Κέντρο Τέχνης Τζιόρτζιο ντε Κίρικο.

5. Έκθεση της φωτογραφικής Λέσχης Βόλου σε συνδιοργάνωση με τη Δ/νση Πολιτισμού στο Πολιτιστικό Κέντρο Νέας Ιωνίας 12-26/3/2025.

6.Εκθεση έργων ζωγραφικής με τίτλο «Τότε και Τώρα» της Τατίνι Μαριάννας Μωραΐτου 28/3 – 15/4/2025στο Κέντρο Τέχνης «Τζόρτζιο Ντε Κίρικο».

7. Έκθεση με τίτλο «**Παλιά επαγγέλματα και δραστηριότητες του τόπου μας»**  της Νίκης Παπαπολύζου, 28 4-2/5/2025 στο Κέντρο Τέχνης «Τζόρτζιο Ντε Κίρικο».

8. Έκθεση της Φωτογραφικής Ομάδας Βόλου f1.2/50mm 22/9-1/10/2025 στο Κέντρο Τέχνης «Τζόρτζιο Ντε Κίρικο».

9. Έκθεση «Διαδρομές στη Σύγχρονη Ελληνική Τέχνη. Από τον Μεταπόλεμο στον 21ο Αιώνα – Η Συλλογή της Πινακοθήκης Αβέρωφ», την οποία επιμελήθηκε η Κατερίνα Καρρά με έργα κορυφαίων δημιουργών όπως ο Παναγιώτης Τέτσης, ο Αλέκος Φασιανός, o Γιώργος Ρόρρης, ο Πάνος Παπανάκος, η Όπυ Ζούνη  και πολλών ακόμη. Διοργανώθηκε με πρωτοβουλία της Διεύθυνσης Πολιτισμού και σε συνεργασία με την Πινακοθήκη Ε. Αβέρωφ του Ιδρύματος Ευαγγέλου Αβέρωφ-Τοσίτσα, στο πλαίσιο των εορταστικών εκδηλώσεων του Δήμου Βόλου.

**Ε. ΔΙΑΧΕΙΡΙΣΗ ΘΕΑΤΡΩΝ**

Εξυπηρετήθηκαν όλοι οι τοπικοί φορείς (Σύλλογοι, Σχολές Χορού, δημόσιοι και ιδιωτικοί φορείς, εταιρείες παραγωγής πολιτιστικών προϊόντων) των οποίων η δραστηριότητα παρουσιάστηκε στους θεατρικούς χώρους που διαχειρίζεται η Διεύθυνση Πολιτισμού, ήτοι Δημοτικό Θέατρο Βόλου «Βαγγέλης Παπαθανασίου», Θέατρο Παλαιάς Ηλεκτρικής, Θέατρο Πολιτιστικού Κέντρου Νέας Ιωνίας, Κινηματοθέατρο «Αχίλλειον» και τα δύο Θερινά Θέατρα Βόλου και Νέας Ιωνίας. Συνοπτικά, σύμφωνα με το αρχείο των Συμφωνητικών με τους φορείς πραγματοποιήθηκαν ανά χώρο οι παρακάτω παραχωρήσεις:

Δημοτικό Θέατρο Βόλου «Βαγγέλης Παπαθανασίου»: 18 παραστάσεις/συναυλίες τρίτων, (ενδεικτικά έσοδα σύμφωνα με τα σχετικά συμφωνητικά, 31.700€),

Θέατρο Πολιτιστικού Κέντρου Νέας Ιωνίας: 65 παραστάσεις/συναυλίες τρίτων (ενδεικτικά έσοδα σύμφωνα με τα σχετικά συμφωνητικά 11.959€),

Θέατρο Παλαιάς Ηλεκτρικής: 16 παραστάσεις/συναυλίες τρίτων (ενδεικτικά έσοδα σύμφωνα με τα σχετικά συμφωνητικά 4.750€),

Κινηματοθέατρο «Αχίλλειον»: 24 συναυλίες/παραστάσεις τρίτων (ενδεικτικά έσοδα σύμφωνα με τα σχετικά συμφωνητικά 3.745€),

Θερινά Θέατρα Βόλου και Νέας Ιωνίας: 55 παραστάσεις/συναυλίες τρίτων (ενδεικτικά έσοδα σύμφωνα με τα σχετικά συμφωνητικά 23.850€)

*Σημειώνεται δε ότι τα έσοδα αφορούν σε ποσά που ορίζονται από την σχετική Κανονιστική Απόφαση του Δημοτικού Συμβουλίου και τα ιδιωτικά συμφωνητικά πραγματοποιούνται σε συνεργασία της Διεύθυνσης Πολιτισμού και της Διεύθυνσης Οικονομικών Υπηρεσιών του Δήμου Βόλου.*

**2. ΤΜΗΜΑ ΜΟΥΣΙΚΗΣ**

Πραγματοποιήθηκαν οι καθιερωμένοι κύκλοι εκδηλώσεων του Δημοτικού Ωδείου εκπαιδευτικοί και καλλιτεχνικοί, καθώς και η λειτουργία των δύο Ορχηστρών, της Φιλαρμονικής Ορχήστρας Δήμου Βόλου και της Συμφωνικής Ορχήστρας.

Στο πλαίσιο της καλλιτεχνικής του δραστηριότητας, το Τμήμα Μουσικής παρουσίασε:

**Α. Η Φιλαρμονική Ορχήστρα Δήμου Βόλου**, πέραν των εμφανίσεών της σε κάθε εθιμοτυπική εκδήλωση του Δήμου Βόλου και της Περιφέρειας Θεσσαλίας, παρουσίασε σε συνεργασία με το ΔηΠεΘε Βόλου (παιδική σκηνή) την μουσική παράστασης «Οι Μουσικοί της Βρέμης» στο Θέατρο της Παλαιάς Ηλεκτρικής, την οποία παρακολούθησαν σχολικές μονάδες της πρωτοβάθμιας εκπαίδευσης του Βόλου και της ευρύτερης περιοχής (Μάρτιος – Απρίλιος 2025).

**Β. Η Συμφωνική Ορχήστρα**, παρουσίασε συναυλίες συμφωνικής μουσικής ως εξής:

Ιανουάριος 2025: 2 Πρωτοχρονιάτικες Συναυλίες στο Δημοτικό Θέατρο Βόλου,

Απρίλιος 2025: Requiem του V.A. Mozart σε συνεργασία με την χορωδία της ΕΡΤ και σολίστ της Λυρικής Σκηνής,

Ιούλιος 2025: Τελετή Έναρξης του Βαλκανικού Πρωταθλήματος Στίβου 2025 σε σύμπραξη με την Ευανθία Ρεμπούτσικα και τους μουσικούς της.

Οκτώβριος 2025: Συναυλία Αφιέρωμα στα 100 χρόνια από τη γέννηση του Μίκη Θεοδωράκη,

Νοέμβριος 2025: Συναυλία με έργα του Συνθέτη Γιώργου Λαιμού στο Δημοτικό Θέατρο Βόλου,

Δεκέμβριος 2025: Συναυλία με τοπικούς καλλιτέχνες για την τελετή φωταγώγησης της πόλης,

Σημειώνεται δε ότι, μέσω της ηλεκτρονικής πλατφόρμας προπώλησης εισιτηρίων, διατέθηκαν 3.800 εισιτήρια για τις Συναυλίες της Συμφωνικής Ορχήστρας στο Δημοτικό Θέατρο Βόλου, ενώ περισσότεροι από 25.000 θεατές παρακολούθησαν τις ανάλογες εμφανίσεις της Ορχήστρας στην Παραλία του Βόλου.

**Γ. Εκδηλώσεις Εκπαιδευτικού και Καλλιτεχνικού Χαρακτήρα Δημοτικού Ωδείου Βόλου**

**Φεβρουάριος 2025**

Η επίσημη έναρξη του «Χειμωνανθού» VΙΙΙ. Ρεσιτάλ τραγουδιού με επιλεγμένα έργα σύγχρονων Ελλήνων συνθετών. Παρουσιάστηκαν έργα των: Σούμπερτ, Τερζάκη, Γουρζή, Γ. Κωνσταντινίδη, Κουνάδη, Ξένου και Σισιλιάνου με τους Ιωάννα Βρακατσέλη, μέτζο-σοπράνο, Χρήστο Μαρίνο, πιάνο.

**Μάρτιος 2025**

* Ένα από τα διασημότερα σχήματα μουσικής δωματίου στην λόγια δυτική μουσική, ήδη από τα πρώτα χρόνια του κλασικισμού είναι το τρίο με πιάνο. Ο βιολονίστας Αποστόλης Μητράς, η τσελίστα Ειρήνη Μπαρούτα και ο πιανίστας Πάνος Γαλανόπουλος, προσέγγισαν τρία έργα Ρώσων συνθετών του 19ου αιώνα, οι οποίοι μεταξύ άλλων διαμόρφωσαν τον άκρως λυρικό και μοναδικό ρωσικό ρομαντισμό.

1o ΕΡΓΑΣΤΗΡΙΟ ΣΤΟΝ ΧΕΙΜΩΝΑΝΘΟ VIII

* Η αλεατορική μουσική εισάγει την έννοια του «τυχαίου» με τη μορφή του αυτοσχεδιασμού, την ελευθερία στη μορφή, καθώς και διαφορετικούς τρόπους μουσικής γραφής. Παιδιά ηλικίας 9-15 ετών είχαν την ευκαιρία βιωματικά να γνωρίσουν στο εργαστήρι μουσικής δημιουργίας πρωτοπόρα ρεύματα της μουσικής του 20ου αιώνα. Υπεύθυνες προγράμματος: Ελένη Ιωανίδου& Ελίνα Τριανταφύλλου. Συμμετείχαν οι καθηγητές του Δημοτικού Ωδείου Βόλου: Δημήτρης Θεοδωρακάκης, φαγκότο & σαξόφωνο, Ελευθερία Φραγκουδάκη, φλάουτο, Ελένη Βελέντζα, πιάνο.

2o βιωματικό εργαστήριο στον ΧΕΙΜΩΝΑΝΘΟ «Δραστηριότητες μουσικής κίνησης και λόγου»

* Η ιδέα για την έκδοση του βιβλίου " Δραστηριότητες μουσικής, κίνησης και λόγου. Πρακτικές εφαρμογές Μουσικοκινητικής Αγωγής CarlOrff ". Στο εργαστήριο η Βίκυ Σαχπάζη 'ζωντάνεψε' τις σελίδες του βιβλίου μέσα από επιλεγμένες δράσεις - παραδείγματα.
* 3η μεγάλη συναυλία του ΧΕΙΜΩΝΑΝΘΟΥ

Τι αποζητά άραγε το κοινό από μια συναυλία; Τι σκέφτεται και τι αισθάνεται κατά τη διάρκεια της ακρόασής της; Αυτό προσέφεραν ο Άγγελος Πολίτης και η Ελένη Νταφέκα σε ένα πρόγραμμα με πολλά στοιχεία Τζάζ αλλά και Τάνγκο, σε έργα των Leonard Bernstein, Joseph Horovitz, A. Priolo και BelaKovacs. Άγγελος Πολίτης - Κλαρινέτο, Ελένη Νταφέκα – Πιάνο

* Συναυλία καθηγητών Δημοτικού Ωδείου Βόλου
* Το τρίο AlterSonus παρουσίασε έργα του κλασικού ρεπερτορίου σε μεταγραφή για τον εξαιρετικά ενδιαφέροντα, ηχοχρωματικά και εκφραστικά, συνδυασμό του κόρνου, του τσέλου και του πιάνου. Κώστας Σίσκος, κόρνο, Ήβη Παπαθανασίου, βιολοντσέλο, Κώστας Χάρδας, πιάνο.

**Μάιος 2025**

* Συναυλία με τον Αντώνη Μιτζέλο και το τμήμα σύγχρονου τραγουδιού του ΔΩΒ. Μια μεγάλη στιγμή για τους μαθητές του Δημοτικού Ωδείου Βόλου , αφού συνέπραξαν με τον μεγάλο συνθέτη και κιθαρίστα Αντώνη Μιτζέλο σε ένα αφιέρωμα στο έργο του. Διδασκαλία- επιμέλεια Έρρικα Πατρικίου, Πιάνο – Ηλίας Χατζόγλου
* Από τις ρίζες μας στον ουρανό μας, Βραδινή συναυλία σπουδαστών-στριών του τμήματος μονωδίας του δημοτικού ωδείου Βόλου, στην αίθουσα συναυλιών του Δ.Ω.Β. Παρουσιάστηκαν έργα των Δ. Λαυράγκα, Σ. Σαμάρα, Δ. Ροδίου, Ν. Λάβδα, Α. Ριάδη, Μ. Καλομοίρη, Γ. Κωνσταντινίδη, Λ. Ζώρα, Γ. Γεωργιάδη, και Μ. Παλάντιου. Στο πιάνο συνόδευσε ο καθηγητής του Δ.Ω.Β. Πάνος Γαλανόπουλος. Υπεύθυνη καθηγήτρια μονωδίας του Δ.Ω.Β. Σύλβια Τσιμπανάκου.
* LA SONA, ένα ντουέτο, ένας ήχος που αναπνέει – Η πρώτη συναυλία των LaSona στο Βόλο. Το Δημοτικό Κινηματοθέατρο Αχίλλειον στο Βόλο υποδέχθηκε την πρώτη συναυλία του μουσικού ντουέτου LaSonaΜε επιρροές από την ambient και το soundscape, οι LaSona δημιούργησαν ηχητικά τοπία που εξελίσσονται χωρίς επανάληψη, σαν μια ζωντανή ανάσα ήχου.

**Ιούνιος 2025**

* Ιστορίες και μυστικά των χρωμάτων. Παράσταση των τμημάτων Μουσικοκινητικής Αγωγής σε ένα διαφορετικό μουσικό καλειδοσκοπικό. Υπεύθυνες καθηγήτριες Ελένη Ιωαννίδου και Αλέκα Νάκου. Στο πιάνο η Ελένη Βελέντζα και στο κοντραμπάσο ο Σπύρος Βλειώρας.
* Μουσική σαν παραμύθι. Συμμετείχε το κιθαριστικό σύνολο του ΔΩΒ «6χορδο», ένα μικρό σύνολο κρουστών, με σολίστ στο φλάουτο και στο μπουζούκι. Επιμέλεια εκδήλωσης Κυριακή Πολίτου.
* ΤΕΛΕΤΗ ΟΝΟΜΑΤΟΔΟΣΙΑΣ ΤΟΥ ΕΠΑΛ ΑΓΡΙΑΣ-«ΒΑΓΓΕΛΗΣ ΠΑΠΑΘΑΝΑΣΙΟΥ» Στην αυλή του σχολείου πραγματοποιήθηκε η επίσημη τελετή ανακοίνωσης της ονοματοδοσίας του ΕΠΑ.Λ. ΑΓΡΙΑΣ, το οποίο φέρει πλέον ως τιμητικό προσωνύμιο το όνομα του διεθνούς φήμης μουσικοσυνθέτη ΒΑΓΓΕΛΗ ΠΑΠΑΘΑΝΑΣΙΟΥ.
* Οι 4 εποχές του Βιβάλντι. Το διαχρονικό αριστούργημα του Αντόνιο Βιβάλντι, από την καμεράτα του Δημοτικού Ωδείου Βόλου στελεχώθηκε από προχωρημένους σπουδαστές της τάξης των εγχόρδων με υπεύθυνο καθηγητή τον Απόστολο Μητρά. Μουσική Διεύθυνση Μυρτώ Γκέκου.

**Οκτώβριος 2025**

Ανοιχτή παρουσίαση του Τμήματος Λαϊκής & Παραδοσιακής Μουσικής του Δημοτικού Ωδείου Βόλου. Στο Πολιτιστικό κέντρο της Νέας Ιωνίας, πραγματοποιήθηκε από τους καθηγητές του Τμήματος Λαϊκής και Παραδοσιακής Μουσικής, παρουσίαση των μουσικών οργάνων που διδάσκονται στο Τμήμα.

**Δεκέμβριος 2025**

Πραγματοποιήθηκαν χριστουγεννιάτικες εκδηλώσεις της Διεύθυνσης Πολιτισμού του Δήμου Βόλου και ως προς τον νεανικό χαρακτήρα αλλά και ως προς τη δημιουργία εορταστικής ατμόσφαιρας στην ατμοσφαιρική αίθουσα συναυλιών του Δημοτικού Ωδείου Βόλου.

**3. ΤΜΗΜΑ ΕΠΙΚΟΙΝΩΝΙΑΣ, ΔΗΜΟΣΙΩΝ ΚΑΙ ΔΙΕΘΝΩΝ ΣΧΕΣΕΩΝ**

Άνευ διοικητικών αλλαγών καθώς το Τμήμα προϋπήρχε στο πλαίσιο λειτουργίας του Δήμου Βόλου, πραγματοποιήθηκαν οι καθιερωμένες εθιμοτυπικές εκδηλώσεις Δήμου Βόλου και Περιφέρειας Θεσσαλίας (θρησκευτικές τελετές, παρελάσεις, εκδηλώσεις – θεσμοί των δημοτικών ενοτήτων, υποδοχές επισήμων προσκεκλημένων, φιλοξενίες συντελεστών μεγάλων αθλητικών και καλλιτεχνικών γεγονότων), καθώς και η επικοινωνιακή διαδικασία που αφορά σε θέματα πολιτισμού και ευρύτερων εκδηλώσεων που διοργανώνει ο Δήμος Βόλου. Σε συνεργασία των τμημάτων με τη Διεύθυνση Αθλητισμού, πραγματοποιήθηκε το Πανελλήνιο Πρωτάθλημα Στίβου 2025 και το Βαλκανικό Πρωτάθλημα Στίβου 2025.

Στο θερινό πρόγραμμα εκδηλώσεων των Δημοτικών Θεάτρων Βόλου και Νέας Ιωνίας παρουσιάστηκαν 55 Συναυλίες και Θεατρικές παραστάσεις τις οποίες παρακολούθησαν χιλιάδες δημοτών και επισκεπτών της πόλης.

Το πρόγραμμα των εορταστικών εκδηλώσεων σημείωσε πρωτοφανή επιτυχία και από το σύνολο των 130 εκδηλώσεων του προγράμματος, οι 127 αποτέλεσαν καλλιτεχνικές παραγωγές του Δήμου Βόλου, ενώ μόλις τρεις παραστάσεις στο Δημοτικό Θέατρο Βόλου παρουσιάστηκαν ως ιδιωτικές παραγωγές.

Οι σαράντα ημέρες των εορταστικών εκδηλώσεων και η λειτουργία του Χριστουγεννιάτικου Θεματικού Πάρκου συνέβαλαν ουσιαστικά στην προβολή της πόλης του Βόλου ως χειμερινού τουριστικού προορισμού και τα σύνολο του εορταστικού προγράμματος προβλήθηκε μέσω συντονισμένης διαφημιστικής καμπάνιας στο πανελλήνιο με βασικό άξονα προβολής την παρουσία διαφημιστικών σποτ στους μεγάλους τηλεοπτικούς σταθμούς πανελλήνιας εμβέλειας.

Χιλιάδες κόσμου επίσης ψυχαγωγήθηκε στις εκδηλώσεις για τα Κούλουμα στο Πάρκο Αγίου Κωνσταντίνο και στην γιορτή της Πρωτομαγιάς στην Παραλία των Αλυκών.

Από τα τμήματα Επικοινωνίας, Δημοσίων και Διεθνών Σχέσεων και Εκδηλώσεων, εκδόθηκαν τα έντυπα προγράμματα των Θερινών και Εορταστικών Εκδηλώσεων και συντονίστηκε η δραστηριότητα των θεατρικών, μουσικών και φιλοξενούμενων καλλιτεχνικών εκδηλώσεων, προκειμένου να υλοποιηθούν με τις καλύτερες δυνατές συνθήκες.

Στο πλαίσιο της εθιμοτυπίας, πραγματοποιήθηκαν σε συνεργασία με τις υπηρεσίες της καθημερινότητας οι παρελάσεις των Εθνικών Επετείων, θρησκευτικές τελετές όπως αυτές των Θεοφανείων, της Μεγάλης Παρασκευής, της Επετείου Μνήμης του Ολοκαυτώματος, της Επετείου Απελευθέρωσης της πόλης του Βόλου από τα Στρατεύματα Κατοχής, ο εορτασμός του Πολιούχου της πόλης Αγίου Νικολάου.

Στο πλαίσιο συνεργασίας με τα Συμβούλια των Δημοτικών και Τοπικών Κοινοτήτων, πραγματοποιήθηκαν εκδηλώσεις τους καλοκαιρινούς μήνες στις δημοτικές και τοπικές ενότητες (Γιορτή Πεπονιού, Ψαράδικη Βραδιά, Πηλιορείτικος Γάμος, Πανηγύρι Δεκαπενταύγουστου στη Μακρινίτσα, κλπ) και διοργανώθηκαν οι δύο βασικοί κύκλοι καλλιτεχνικών εκδηλώσεων που αφορούν στις Θερινές Εκδηλώσεις στα Θερινά Δημοτικά Θέατρα και τον Κύκλο Γιορτινών Εκδηλώσεων «Ο Βόλος μας Μαγεύει», συν τη λειτουργία του Θεματικού Πάρκου των Χριστουγέννων στην Πλατεία Πανεπιστημίου.

Παράλληλα από το Τμήμα Επικοινωνίας, Δημοσίων και Διεθνών Σχέσεων πραγματοποιήθηκε η προβολή του συνόλου των εκπαιδευτικών και καλλιτεχνικών δραστηριοτήτων των τμημάτων της Διεύθυνσης Πολιτισμού καθώς και δραστηριοτήτων του Δήμου Βόλου με ενημερωτικό και ψυχαγωγικό χαρακτήρα.

Για πρώτη φορά κατά τη διάρκεια του 2025, ο κύκλος των γιορτινών εκδηλώσεων Χριστουγέννων – Πρωτοχρονιάς υλοποιήθηκε σε κλίμα εξωστρέφειας και στο εορταστικό πρόγραμμα συμπεριλήφθηκαν και δύο παραστάσεις – παραγωγές εξωτερικού, η παράσταση κλασικού μπαλέτου «Καρυοθραύστης» και το αφιέρωμα στο συγκρότημα των Queen “Break Free – Queen Tribute Show”, οι οποίες προσφέρθηκαν στο κοινό της πόλης με συμβολικές τιμές εισιτηρίων σε σχέση με την ποιότητα και το κόστος παραγωγής τους.

Με την οργανωτική ευθύνη του Τμήματος πραγματοποιήθηκε και η τελετή φωταγώγησης της πόλης στις 2 Δεκεμβρίου 2025, με την οποία ξεκίνησε ένα πλήθος εορταστικών εκδηλώσεων σε κλειστούς και ανοιχτούς χώρους του Βόλου, για τις οποίες συνεργάστηκε η πλειοψηφία των καλλιτεχνικών και δημιουργικών δυνάμεων της πόλης και προσφέρθηκε στο κοινό ένα πλούσιο εορταστικό πρόγραμμα.

Παράλληλα:

* η Διεύθυνση Πολιτισμού υπέγραψε και υλοποίησε μνημόνιο συνεργασίας με την Εθνική Λυρική Σκηνή και παρουσιάστηκαν παραγωγές της Εναλλακτικής Σκηνής της Εθνικής Λυρικής Σκηνής στο Δημοτικό Θέατρο Βόλου, με μηδενικό εισιτήριο εισόδου για το κοινό (Νοέμβριος 2025),
* τον Φεβρουάριο και τον Μάρτιο του 2025 στο Δημοτικό Θέατρο Βόλου φιλοξενήθηκαν σε συνεργασία με το Πανεπιστήμιο Θεσσαλίας δύο σπουδαίες πανεπιστημιακές Συμφωνικές Ορχήστρες, του Τμήματος Μουσικών Σπουδών του Πανεπιστημίου Μακεδονίας και του Πανεπιστημίου Yale των ΗΠΑ, των οποίων η επιτυχία και η αποδοχή του κοινού αποτέλεσε την έναρξη μίας γόνιμης συνεργασίας μεταξύ του Πανεπιστημίου Θεσσαλίας και της Διεύθυνσης Πολιτισμού του Δήμου Βόλου. Στο πλαίσιο της συνεργασίας αυτής, το καλοκαίρι του 2025, δεκάδες φοιτητές του Πανεπιστημίου Θεσσαλίας από τα Τμήματα Πολιτιστικών Βιομηχανιών και Γλωσσικών Σπουδών, πραγματοποίησαν την πρακτική τους άσκηση σε Τμήματα της Διεύθυνσης Πολιτισμού.

|  |  |
| --- | --- |
| Η Αντιδήμαρχος Πολιτισμού και Μουσείων | Η Αν. Προϊσταμένης της Δ/νσης Πολιτισμού |
| Έλενα Αντωνοπούλου | Κραβαρίτη Αιμιλία |